**בוקר ה-7.10.23, לרועי מונדר ז"ל**

**גלעד מאירי**

לֹא נָתְנוּ לְךָ לְסַיֵּם אֶת הַבִּיוֹגְרָפְיָה.

חָתְכוּ בָּאֶמְצַע.

אוּלַי לָכֵן אֲנִי לֹא מַצְלִיחַ

לְסַכֵּם אוֹתְךָ הֶסְפֵּדִית

הַזִּכָּרוֹן מְפַרְפֵּר –

דָּג מִחוּץ לַמַּיִם

גּוּף נֶפֶשׁ נְשָׁמָה רוֹטְטִים

מְסָרְבִים לְהִתְכַּנֵּס

מִתַּחַת לַאֲלֻנְקַת הַשִּׁיר

אוּלַי גַּם מִשּׁוּם שֶׁעַתָּה,

חֲמִשָּׁה יָמִים אַחֲרֵי, טֶרֶם הוּנַחְתַּ

לְאַחַר כָּבוֹד אַחֲרוֹן

בַּלֵּס הַפְּרִיכָה.

יֵשׁ דִּבּוּרִים עַל קֶבֶר אַחִים,

דַּוְקָא מַתְאִים לְךָ לְהֵאָסֵף אֶל אַחֶיךָ:

תַּעֲשֶׂה שָׂמֵחַ עִם אַחִים בְּמִלְּעֵיל.

מַלְאָךְ שַׂקֵּי בָּטְנִים וְאַרְגְּזֵי בִּירָה,

הַמְּמֻנֶּה עַל הַשִּׂיחָה

עֵינֵיךָ הָיוּ עַל אוֹן בְּמַצַּב פַּקוּחַ לִרְוָחָה שֶׁל פְּלִיאָה,

מַבָּט טֶלֶסְקוֹפִּי מְסַחְבֶּק שֶׁמּוֹחֵק כָּל בְּדָל מֶרְחָק.

בֵּינֵינוּ קֶשֶׁר דָּם לִיבֶרְפּוּלִי וְקִרְבַת מָסָךְ סְמִיכָה.

הָיִיתָ לִי עֵינַיִם בְּנִיר עוֹז –

בֵּית דּוֹדֵנוּ מֵאִיר בַּעַל הַנֵּס קָפֶה עוּגַת הַשְּׁמָרִים הַסִּיגָר וְהַוִּיסְקִי,

מְרַתֵּךְ צִפּוֹרֵי הַנְּחֹשֶׁת וְהַדָּם.

הַמַּצְלֵמָה שֶׁלְּךָ שׁוֹטְטָה כְּמוֹ כֶּלֶב קִבּוּצִי שֶׁקָּם מֵרִבְצוֹ

לְקַדֵּם פְּנֵי אוֹרֵחַ,

מְנִיפַת קֶשֶׁת בַּמִּדְבָּר

אֶקְשֵׁן יוּנִי בַּנֶּגֶב – שְׁנֵי מִילִימֶטֶר גֶּשֶׁם

סִרְטוֹן עִם כִּתּוּב:

בֹּקֶר עַרְפִלִּי בְּיוֹתֵר. אֶפְשָׁר לִשְׁמֹעַ

אֶת הַטַּל הַכָּבֵד יוֹרֵד

וְצִיּוּץ צִפּוֹרִים קַל וְנֶחְמָד.

מָה הִתְעוֹרַרְתִּי כָּל כָּךְ מֻקְדָּם (29.9.23).

נִרְצַחְתָּ בַּמִּינִי-אוֹשְׁוִויץ שֶׁל חֶבֶל הַבְּשׂוֹר,

בְּבֵיתְךָ מִבְצָרְךָ אֲשֶׁר אָהַבְתָּ

עִם קֹרֶט אִירוֹנְיָה יְהוּדִית שְׁחוֹרָה:

עוֹלַת אִישׁ שָׂמֵחַ בְּשִׂמְחַת תּוֹרָה.

כַּכָּתוּב בַּפּוֹסְט הָאַחֲרוֹן שֶׁלְּךָ:

זֶה בִּזָּיוֹן סֻכּוֹת שֶׁלָּנוּ

רַחֲמִים לֹא יָדַע.

אַתָּה נִרְאֶה מֻפְתָּע שֶׁנִּכְתַּב עָלֶיךָ שִׁיר. כִּי תֵּדַע:

לֹא תִּצְעַד לְבַד גַּם בָּעוֹלָם הַבָּא.